Si un ome , e una muger son casados en uno , e an fijos, o fijas en uno, e muer el uno dellos , e el uno casa otra ves, o mas, e a fijos, o fijas, e viene a tiempo que los fiios o las fijas del primer marido, o de la primera muger, demandan particion al pariente viuo, e dis el pariente viuo, que non a porque gela dar que mas a de treinta años, que es muerto el padre , o la madre, porque demandan particion , por ningund tiempo que aya pasado , non se puede defender quel non de sua particion a los fijos, o a las fijas del primer marido , o de la primera muger , fueras si podieren mostrar que an levado particion, o que prisieron particion ; e si esto non podier mostrar el pariente viuo , deven levar los fijos la meitat del mueble , que fallaren, e de quanta eredat an ganado ante , o despues , que murio suo padre , o sua madre de aquel , o de aquellos por quien ellos demandan particion, e non deven dar nada en las debdas, quellos ficieron despues que murio suo padre, o sua madre, de aquellos, que demandan particion.